送相里郎中赴江西
作者：獨孤及
朝代：唐

paragraphs: 君把一尺詔，南遊濟滄浪。
受恩忘險艱，不道歧路長。
戎狄方搆患，休牛殊未遑。
三秦千倉空，戰卒如餓狼。
委輸資外府，諏謀寄賢良。
有才當陳力，安得遂翱翔。
豈不慎井賦，賦均人亦康。
遙知軒車到，萬室安耕桑。
火伏金氣騰，昊天欲蒼茫。
寒蟬慘巴鄧，秋色愁沅湘。
昨日攜手西，於今芸再黃。
歡娛詎幾許，復向天一方。
蹢躅話世故，惆悵舉離觴。
共求數刻歡，戲謔君此堂。
今日把手笑，少時各他鄉。
身名同風波，聚散未易量。
曷月還朝天，及時開智囊。
前期儻猶闊，加飯勉自強。